**Cosmogonii în derivă**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*incognito în cascadele timpului\*

ascut lama de cuţit a viselor

am să continui cerul din tălpile mele

cu orice risc

îngerii fac ore suplimentare

(părintele a semnat recalibrarea luminii)

în paşi dansaţi colorează

stele transfuge

ce forfotesc sub pielea mea translucidă

pe marginea zimțată a spațiului meu

dinspre partea neguroasă a valvei cosmice

mi se dau asigurări

ești prizonier

chiar de nu accepți

faci doar repetiții în regim intensiv

pentru ultima reprezentație

perfectă

(cum altfel)

primești s.o.s.-uri de flăcări

era previzibilă deşertificarea unui

timp eunuc

nu se mai poate naşte pe sine în straie virgine

pe nici o pulsaţie cognoscibilă

stârvuri stratificate de istorie

aşază în muzee

identitatea

sub care ne-am adus dimensiunea

sub briză selenară carnea nu-și mai găsește

algoritmul corect

în răscruce

şarpe imperial răsfiră portative sacre

în ascensiune

ispita unei locuiri dincolo de culoare

sparge diapazon de tăceri

aşteaptă

doar eu

matcă mortificată în ochiul furtunii

trimit o cerere de radiere din alfabetul şchiop

al galaxiei

şi merg să mai mor un pic!